Υπόθεση C‑385/12
Hervis Sport- és Divatkereskedelmi Kft.
κατά
Nemzeti Adó- és Vámhivatal Közép-dunántúli Regionális Adó Főigazgatósága
(αίτηση του Székesfehérvári Törvényszék
για την έκδοση προδικαστικής αποφάσεως)
«Προδικαστική παραπομπή – Άμεσοι φόροι – Ελευθερία εγκαταστάσεως — Εθνική φορολογική νομοθεσία θεσπίζουσα έκτακτο φόρο επί του κύκλου εργασιών λιανικής σε καταστήματα – Αλυσίδες καταστημάτων ευρείας διανομής – Ύπαρξη αποτελέσματος ενέχοντος δυσμενή διάκριση – Έμμεση δυσμενής διάκριση»
Περίληψη – Απόφαση του Δικαστηρίου (τμήμα μείζονος συνθέσεως)
της 5ης Φεβρουαρίου 2014
1.        Προδικαστικά ερωτήματα – Αρμοδιότητα του Δικαστηρίου – Όρια – Προσδιορισμός του αντικειμένου του ερωτήματος
(Άρθρο 267 ΣΛΕΕ)
2.        Ελεύθερη κυκλοφορία των προσώπων – Ελευθερία εγκαταστάσεως – Διατάξεις της Συνθήκης – Πεδίο εφαρμογής – Εθνική νομοθεσία περί φόρου επί του κύκλου εργασιών εκ του λιανικού εμπορίου σε καταστήματα κατά την οποία οι ανήκοντες σε όμιλο εταιριών φορολογούμενοι οφείλουν να αθροίσουν τους κύκλους εργασιών τους προκειμένου να εφαρμοστεί επί του αθροίσματος αυτού ένας έντονα προοδευτικός συντελεστής και να επιμερίσουν μεταξύ τους το ποσό του φόρου που υπολογίζεται με τον τρόπο αυτό αναλόγως του πραγματικού κύκλου εργασιών τους – Εμπίπτει
(Άρθρο 49 ΣΛΕΕ)
3.        Ελεύθερη κυκλοφορία των προσώπων – Ελευθερία εγκαταστάσεως – Φορολογική νομοθεσία – Φόρος εταιριών – Εθνική νομοθεσία περί φόρου επί του κύκλου εργασιών εκ του λιανικού εμπορίου σε καταστήματα κατά την οποία οι ανήκοντες σε όμιλο εταιριών φορολογούμενοι οφείλουν να αθροίσουν τους κύκλους εργασιών τους προκειμένου να εφαρμοστεί επί του αθροίσματος αυτού ένας έντονα προοδευτικός συντελεστής και να επιμερίσουν μεταξύ τους το ποσό του φόρου που υπολογίζεται με τον τρόπο αυτό αναλόγως του πραγματικού κύκλου εργασιών τους – Έμμεση δυσμενής διάκριση λόγω της έδρας των εταιριών – Δεν επιτρέπεται – Δικαιολογία – Δεν χωρεί
(Άρθρα 49 ΣΛΕΕ και 54 ΣΛΕΕ)
1.        Βλ. το κείμενο της αποφάσεως.
(βλ. σκέψη 18)
2.        Βλ. το κείμενο της αποφάσεως.
(βλ. σκέψεις 21, 22, 24-28)
3.        Τα άρθρα 49 ΣΛΕΕ και 54 ΣΛΕΕ έχουν την έννοια ότι αντιβαίνει προς αυτά νομοθεσία κράτους μέλους περί φόρου επί του κύκλου εργασιών εκ του λιανικού εμπορίου σε καταστήματα κατά την οποία οι φορολογούμενοι οι οποίοι συνιστούν, στο πλαίσιο ομίλου εταιριών, «συνδεδεμένες επιχειρήσεις» υπό την έννοια της νομοθεσίας αυτής, οφείλουν να αθροίσουν τους κύκλους εργασιών τους προκειμένου να εφαρμοστεί επί του αθροίσματος αυτού ένας έντονα προοδευτικός συντελεστής, και ακολούθως να επιμερίσουν μεταξύ τους το ποσό του φόρου που υπολογίζεται με τον τρόπο αυτό αναλόγως του πραγματικού κύκλου εργασιών τους, όταν – πράγμα που εναπόκειται στο αιτούν δικαστήριο να εξακριβώσει – οι φορολογούμενοι οι οποίοι υπάγονται στο υψηλότερο κλιμάκιο του ειδικού φόρου είναι, στις περισσότερες περιπτώσεις, συνδεδεμένοι με εταιρίες οι οποίες έχουν την έδρα τους σε άλλο κράτος μέλος.
Ειδικότερα, η νομοθεσία αυτή, καίτοι δεν εισάγει τυπική δυσμενή διάκριση αναλόγως της έδρας των εταιριών, παρά ταύτα μπορεί να εισάγει έμμεση διάκριση θεμελιούμενη στην έδρα των εταιριών υπό την έννοια των εν λόγω άρθρων. Η νομοθεσία αυτή προβλέπει κριτήριο διακρίσεως μεταξύ, αφενός, των υποκείμενων στον ειδικό φόρο που είναι συνδεδεμένοι με άλλες εταιρίες στο πλαίσιο ομίλου, και, αφετέρου, των φορολογούμενων που δεν μετέχουν σε όμιλο εταιριών. Το κριτήριο αυτό έχει ως αποτέλεσμα τη δυσμενέστερη μεταχείριση των νομικών προσώπων που συνδέονται με άλλες εταιρίες εντός ενός ομίλου σε σχέση με τα νομικά πρόσωπα που δεν μετέχουν σε όμιλο εταιριών.
Συναφώς, ένας τέτοιος περιορισμός μπορεί να γίνει δεκτός μόνον αν δικαιολογείται από επιτακτικούς λόγους γενικού συμφέροντος. Επιπλέον, σε τέτοια περίπτωση, θα πρέπει ο περιορισμός να είναι πρόσφορος για την επίτευξη του επιδιωκόμενου σκοπού και να μην υπερβαίνει το αναγκαίο προς επίτευξη του επιδιωκόμενου σκοπού μέτρο. Πάντως, δεν θα μπορούσαν να προβληθούν παραδεκτώς προς στήριξη ενός τέτοιου συστήματος ούτε η προστασία της οικονομίας της χώρας ούτε η ισοσκέλιση του προϋπολογισμού με την αύξηση των φορολογικών εσόδων.
(βλ. σκέψεις 31, 33, 41, 42, 44, 45 και διατακτ.)